Isyyshuijaus

Isyyshuijaus () tarkoittaa tilannetta, jossa mies määritellään äidin toimesta lapsen vanhemmaksi, vaikka hän ei ole lapsen biologinen isä, ja tilanteeseen liittyy tarkoituksellista harhaanjohtamista. Termi on kiistanalainen, sillä tilanteet voivat olla monimutkaisia ja niihin voi liittyä erilaisia näkökulmia isyyden määrittelystä. 
Yleisyys.
Yleisessä keskustelussa ja kaupunkitarinoissa on esiintynyt väitteitä, joiden mukaan isyyshuijauksien määrä olisi 10–30 prosenttia kaikista lapsista. Nämä luvut ovat vaikuttaneet isyyttä koskevaan lainsäädäntöön ja asenteisiin. Tutkimuksissa isyyshuijausten vaihteluväli on kuitenkin suuri, ja tuloksiin vaikuttaa tutkimuksiin osallistuneiden henkilöiden taustat. Isyyshuijaukset ovat yleisempiä suhteissa, joissa mies ei ole paljoa kotona; esimerkiksi jos miehellä on armeijaura, suorittaa vankeusrangaistusta tai tekee keikkatyötä. Eräässä useita tutkimuksia käsittäneessä meta-analyysissa todettiin, että isyyshuijausten mediaani on 3,7 prosenttia. Korkeimmat isyyshuijauksen määrät ovat Jamaikalla ja Nigeriassa, jossa isyyshuijauksien osuus on jopa 30 prosenttia.
DNA-kotitestien avulla ihmiset voivat selvittää sukulaisuussuhteita, mikä on mahdollistanut myös isyyden selvittämisen helpommin. DNA-kotitestien tehneille tehdyn tutkimuksen mukaan 7 % testin tehneistä ilmoitti löytäneensä biologisen isänsä.
Suomessa isyyshuijauksen kohteeksi joutuu vuosittain noin 500 henkilöä, mikä perustuu laskennalliseen oletukseen, että isyyshuijauksia tapahtuu Suomessa noin 1–2 prosenttia.
Vaikutukset.
Isyyshuijaus voi aiheuttaa miehelle sosiaalisia, taloudellisia ja juridisia seurauksia, kuten esimerkiksi alaikäisen lapsen elatusvelvollisuuden. Se voi vaikuttaa negatiivisesti ihmissuhteisiin, ja isyyshuijauksen kohteeksi joutuneet saattavat usein myös kärsiä sosiaalisista ja mielenterveyden ongelmista.
Suomessa Sexpo pitää isyyshuijauksia vakavana epäkohtana ja eettisenä ongelmana. Sexpo on esittänyt, että isyyshuijauksen tekijän tulee joutua teostaan rikosvastuuseen, ja huijatun tulee olla oikeutettu vahingonkorvauksiin. Lisäksi Sexpon mukaan isäksi huijatun tulee voida kumota isyys ja siihen liittyvät velvoitteet ilman aikarajaa isyystestin perusteella.
Isyyden määrittelyn teoria.
Oikeudellisesta näkökulmasta isyyden määrittely on monimutkainen kysymys. Oikeustieteilijät Gary Spitko ja June Carbone ovat esittäneet "labor-with-consent" -teorian, jonka mukaan isyys tulisi määritellä biologian sijaan sen perusteella, kuka on äidin suostumuksella ottanut isän roolin ja muodostanut emotionaalisen siteen lapseen. Teoria korostaa, että pelkkä biologinen isyys ei riitä, vaan isyyteen kuuluu aktiivinen osallistuminen lapsen elämään.
Isyystutkimukset.
Oikeusgeneettisiä isyystutkimuksia tehtiin vuonna 2024 lastenvalvojan tilauksesta yhteensä 1488. Isyystutkimusten määrä on viime vuosina vastannut noin 3,4 prosenttia syntyneiden lasten määrästä. Lapsen syntymää edeltävien isyyden tunnustamisten peruuttamisia tai kiistämisiä on tehty viime aikoina vuosittain noin kymmenkunta. Vuonna 2004 tehtiin 17 vanhemmuuden selvittämistä 6 kuukauden kuluessa syntymästä, kun vanhemmuus vahvistettu raskaudenaikaisen tunnustamisen perusteella. Vuonna 2004 tehtiin 32 isyyden selvittämistä lapsille, jotka syntyneet avioliiton aikakana ja vanhemmat pyytäneet isyyden selvittämistä 6 kuukauden kuluessa lapsen syntymästä.